TEAMG ควัก 102 ลบ. จ่ายปันผลปี 64 หุ้นละ 0.15 บ. ลุยประมูลงานใหม่ หนุนรายได้ปี 65 โตแกร่ง
TEAMG ควัก 102 ลบ. จ่ายปันผลปี 64 หุ้นละ 0.15 บ. ลุยประมูลงานใหม่ทั้งภาครัฐ-เอกชนต่อเนื่อง เผยปัจจุบันมี Backlog ประมาณ 3.75 พันลบ. ทยอยรับรู้รายได้ต่อเนื่อง หนุนรายได้ปี 65 โตแกร่ง
TEAMG ควัก 102 ลบ. จ่ายปันผลปี 64 หุ้นละ 0.15 บ. ลุยประมูลงานใหม่ เผย Backlog กว่า 3 พันลบ. ทยอยรับรู้รายได้ต่อเนื่อง หนุนรายได้ปี 65 โตแกร่ง
28 ก.พ. 2565

ดร.อภิชาติ สระมูล ประธานเจ้าหน้าที่บริหาร บริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จำกัด (มหาชน) หรือ TEAMG เปิดเผยว่า ที่ประชุมคณะกรรมการบริษัท มีมติอนุมัติเสนอต่อที่ประชุมสามัญผู้ถือหุ้นที่จะจัดในวันที่ 26 เมษายน 2565 เพื่อพิจารณาจ่ายเงินปันผลประจำปี 2564  ให้แก่ผู้ถือหุ้นในอัตราหุ้นละ 0.15 บาท คิดเป็นเงิน 102 ล้านบาท โดยกำหนดรายชื่อผู้มีสิทธิได้รับเงินปันผล (Record date) วันที่  6 พฤษภาคม 2565 และกำหนดจ่ายปันผลในวันที่ 25 พฤษภาคม 2565
สำหรับผลการดำเนินงานของบริษัทฯ ประจำปี 2564  สิ้นสุดวันที่ 31 ธันวาคม  2564 บริษัทและบริษัทย่อยมีรายได้รวม 1,780.62 ล้านบาท เพิ่มขึ้น 67.70 ล้านบาท หรือ 3.95% เมื่อเทียบกับปีก่อน (YoY)  และมีกำไรสุทธิ 111.85  ล้านบาท
ทั้งนี้ บริษัทฯ มีรายได้หลักจากการขายและให้บริการ ที่ 1,759.31 ล้านบาท เพิ่มขึ้น 54.36 ล้านบาท หรือ 3.19%  และมีรายได้อื่นๆ อยู่ที่ 21.31 ล้านบาท เพิ่มขึ้น 13.34 ล้านบาท หรือ 167.38% โดยรายได้ส่วนใหญ่ที่เพิ่มขึ้น เป็นรายได้จากงานภาครัฐเป็นหลัก เนื่องจากการรับรู้รายได้ของโครงการขนาดใหญ่ที่รับเข้ามาใหม่ในช่วงปีที่ผ่านมา นอกเหนือจากงานในมือ (Backlog) ทีมีอยู่เดิม
สำหรับผลกระทบจากการแพร่ระบาดของโควิด-19 ทำให้งานจากภาคเอกชนยังคงทรงตัว และงานใหม่ในต่างประเทศลดลงอย่างมีนัยสำคัญ นอกจากนี้ ส่วนหนึ่งของรายได้มาจากการที่บริษัทฯ เริ่มรับรู้รายได้จากโครงการลงทุน ซึ่งเริ่มดำเนินการเป็นครั้งแรกอยู่ที่ 22 ล้านบาท จากโครงการทั้งหมด 3 โครงการ ได้แก่ โครงการบำบัดน้ำเสีย โครงการพลังงานทดแทน และโครงการผลิตน้ำประปา
“ท่ามกลางภาวะวิกฤตโควิด-19 TEAMG ยังคงเน้นกลยุทธการบริหารการจัดการต้นทุน รวมถึงการขยายการลงทุนในธุรกิจอื่นที่มีศักยภาพ ซึ่งเป็นปัจจัยหนุนให้บริษัทมีผลการดำเนินงานที่เติบโตอย่างแข็งแกร่งต่อเนื่อง เป็นไปตามแผนงานและกำหนดการที่วางไว้ รวมถึงรายได้ของบริษัทฯ ที่ปรับตัวเพิ่มขึ้น จากการรับงานโครงการขนาดใหญ่อย่างต่อเนื่องในปีที่ผ่านมา รวมถึงรายได้จากลงทุนในโครงการสาธารณูปโภคที่สร้างรายได้ประจำให้กับบริษัทฯ และเชื่อมั่นว่าในปีนี้ บริษัทฯ จะสามารถรักษาการการเติบโตต่อได้”ดร.อภิชาติ กล่าว
สำหรับแผนการดำเนินธุรกิจในปี 2565 บริษัทฯ ตั้งเป้าหมายการเติบโตอย่างแข็งแกร่งได้อย่างต่อเนื่อง พร้อมประเมินปริมาณการรับงานยังคงอยู่ในระดับสูง ซึ่งปัจจุบันยังมี Backlog ในมือประมาณ 3,750 ล้านบาท และจะทยอยรับงานใหม่เข้ามาในปีนี้ตลอดทั้งปี ประกอบกับการรับรู้รายได้ต่อเนื่องจากการผลิตงานในมือที่มีจำนวนมาก นอกจากนี้บริษัทจะเดินหน้าประมูลงานใหม่ในโครงการขนาดใหญ่ของทางภาครัฐ และภาคเอกชน รวมถึงการลงทุนเพิ่มในโครงการสาธารณูปโภคต่างๆ เพื่อสร้างรายได้ที่แน่นอน (Recurring Income) จึงคาดว่ารายได้ในปี 2565 บริษัทน่าจะเติบโตจากปีก่อน ตามวิสัยทัศน์ “ผู้นำด้านบริการแบบครบวงจรในภูมิภาคและพัฒนาธุรกิจนวัตกรรม” และผลักดันให้ผลการดำเนินงานในปี 2565 เติบโตได้ดีกว่าปีที่ผ่านมา